**ความสัมพันธ์ระหว่างการบริหารแบบมีส่วนร่วมกับประสิทธิผลของโรงเรียน**

**สังกัดสำนักงานเขตพื้นที่การศึกษามัธยมศึกษาปทุมธานี**

**ฐปนนท์ โชคสกุล1 สุทธิพร บุญส่ง2 และ พิมลพรรณ เพชรสมบัติ3**

**1,2,3สาขาวิชาการบริหารการศึกษา คณะครุศาสตร์อุตสาหกรรม มหาวิทยาลัยเทคโนโลยีราชมงคลธัญบุรี**

**1E-mail: thapanon\_c@mail.rmutt.ac.th, 2E-mail: sutthiporn\_b@rmutt.ac.th, 3E-mail: Pimolpun\_P@rmutt.ac.th**

**บทคัดย่อ**

การวิจัยนี้มีวัตถุประสงค์เพื่อ 1) ศึกษาการบริหารแบบมีส่วนร่วมของโรงเรียนสังกัดสำนักงานเขตพื้นที่การศึกษามัธยมศึกษาปทุมธานี 2) ศึกษาประสิทธิผลของโรงเรียนสังกัดสำนักงานเขตพื้นที่การศึกษามัธยมศึกษาปทุมธานี และ 3) ศึกษาความสัมพันธ์ระหว่างการบริหารแบบมีส่วนร่วมกับประสิทธิผลของโรงเรียนสังกัดสำนักงานเขตพื้นที่การศึกษามัธยมศึกษาปทุมธานี

กลุ่มตัวอย่าง ได้แก่ ครู และบุคลากรทางการศึกษาสังกัดสำนักงานเขตพื้นที่การศึกษามัธยมศึกษาปทุมธานี ปีการศึกษา 2566 จำนวน 327 คน เครื่องมือที่ใช้ในการเก็บข้อมูล ได้แก่ แบบสอบถาม สถิติที่ใช้ในการวิเคราะห์ข้อมูล ได้แก่ ความถี่ ร้อยละ ค่าเฉลี่ย ส่วนเบี่ยงเบนมาตรฐาน และค่าสัมประสิทธิ์สหสัมพันธ์แบบเพียร์สัน

ผลการวิจัยพบว่า 1) การบริหารแบบมีส่วนร่วมของผู้บริหารสถานศึกษา สังกัดสำนักงานเขตพื้นที่การศึกษามัธยมศึกษาปทุมธานี โดยภาพรวมอยู่ในระดับมาก 2) ระดับประสิทธิผลของโรงเรียน โดยภาพรวมอยู่ในระดับมาก และ 3) ความสัมพันธ์ระหว่างการบริหารแบบมีส่วนร่วมกับประสิทธิผลของโรงเรียน สังกัดสำนักงานเขตพื้นที่การศึกษามัธยมศึกษาปทุมธานี โดยภาพรวมมีความสัมพันธ์กันในทางบวกในระดับสูง อย่างมีนัยสำคัญทางสถิติ .01

**คำสำคัญ:** ความสัมพันธ์, การบริหารแบบมีส่วนร่วม, ประสิทธิผลของโรงเรียน, สำนักงานเขตพื้นที่การศึกษามัธยมศึกษาปทุมธานี

**The Relationship between The Participative Administrators and**

**The Effectiveness of The School under**

**The Office of Secondary Educational Service Area, Pathum Thani.**

**Thapanon Choksakoon 1 Sutthiporn Boonsong 2 Pimolpun Phetsombut 3**

**1,2,3** **Department of Educational Administration, Faculty of Industrial Education,**

**Rajamangala University of Technology Thanyaburi**

**1E-mail: thapanon\_c@mail.rmutt.ac.th, 2E-mail: sutthiporn\_b@rmutt.ac.th, 3E-mail: Pimolpun\_P@rmutt.ac.th**

**ABSTRACT**

This research aimed to: 1) investigate the participative management of schools under the Pathum Thani Secondary Educational Service Area Office, 2) explore the effectiveness of schools under the Pathum Thani Secondary Educational Service Area Office, and 3) examine the relationship between participative management and the effectiveness of schools under the Pathum Thani Secondary Educational Service Area Office.

The research sample consisted of 327 teachers and educational personnel from schools under the Pathum Thani Secondary Educational Service Area Office in the academic year 2023. The research instrument used for data collection was a questionnaire. The statistical methods employed for data analysis were frequency distribution, percentage, mean, standard deviation, and Pearson product moment correlation.

The research results revealed that: 1) The participative management of school administrators under the Pathum Thani Secondary Educational Service Area Office demonstrated an overall high level. 2) Overall, the schools performed at a high level of effectiveness. 3) There was a strong positive correlation between participative management and the effectiveness of schools under the Pathum Thani Secondary Educational Service Area Office with a statistical significance of .01.

**Keywords:** Relationship, Participative Management, School Effectiveness, Pathum Thani Secondary Educational Service Area Office

**บทนำ**

จากสภาวการณ์และบริบทแวดล้อมที่ส่งผลต่อการพัฒนาการศึกษาของประเทศตามข้อมูลในแผนการศึกษาแห่งชาติ พ.ศ.2560-2579 (สำนักงานเลขาธิการสภาการศึกษา พ.ศ.2560) เป้าหมายที่ 3 และเป้าหมายที่ 4 คือ ปัญหาคุณภาพการศึกษาของชาติยังไม่เป็นที่น่าพอใจ ซึ่งคุณภาพของกระบวนการจัดการศึกษาเป็นสาเหตุหนึ่งที่ต้องนำมาวิเคราะห์ ทั้งนี้ในยุทธศาสตร์ที่ 6 การพัฒนาประสิทธิภาพของระบบบริหารจัดการศึกษา ได้ใช้แนวทางบทบาทของหน่วยงานภาครัฐให้ส่งเสริม สนับสนุน กำหนดมาตรการจูงใจทุกภาคส่วน มีส่วนร่วมในการสนับสนุนการจัดการศึกษา และบทบาทของผู้บริหารที่ต้องมีภาวะผู้นำ มีคุณธรรมจริยธรรม มีความสามารถทั้งด้านบริหารและวิชาการตามมาตรฐานสมรรถนะและมาตรฐานตำแหน่งและบริหารงานอย่างมีประสิทธิภาพ ซึ่งสอดคล้องกับแผนพัฒนาการศึกษาของจังหวัดปทุมธานีที่ได้กำหนดแนวทางการบริหารจัดการสถานศึกษาในการปกครองของพื้นที่จังหวัดปทุมธานี (สำนักงานศึกษาธิการจังหวัดปทุมธานี พ.ศ.2565) ภายใต้ยุทธศาสตร์ที่ 3 คือ การพัฒนาศักยภาพของกำลังคนให้สอดคล้องกับการพัฒนาประเทศ ซึ่งเป้าประสงค์คือทุกภาคส่วนของสังคมมีส่วนร่วมและเชื่อมโยงการผลิตกำลังคนที่มีศักยภาพสอดคล้องกับการพัฒนาประเทศ มีกลยุทธ์คือทุกภาคส่วนของสังคมมีส่วนร่วมและเชื่อมโยงการผลิตกำลังคนที่มีศักยภาพสอดคล้องกับการพัฒนาประเทศ กล่าวคือ สถานศึกษาในพื้นที่จังหวัดปทุมธานี ต้องเพิ่มขีดความสามารถในทุกด้านทั้งด้านการบริหาร ด้านวิชาการ ด้านเทคโนโลยี เพื่อรักษามาตรฐานส่งเสริมสนับสนุนมุ่งพัฒนาให้เกิดผลสัมฤทธิ์ตามเป้าประสงค์ที่กำหนดไว้ในภาพรวมของจังหวัด โดยเน้นให้ทุกภาคส่วนมีส่วนร่วมในการดำเนินการจัดการศึกษา

ทั้งนี้ การบริหารแบบมีส่วนร่วมเป็นกลวิธีหนึ่งในการบริหารจัดการศึกษาของโรงเรียน ที่สอดคล้องต่อการเปลี่ยนแปลง การที่จะบริหารงานโรงเรียนให้ประสบความสำเร็จและมีประสิทธิภาพผู้บริหารควรได้นำหลักการมีส่วนร่วมที่เปิดโอกาสให้ผู้เกี่ยวข้องทุกฝ่าย โดยเฉพาะครูผู้สอน ร่วมรับผิดชอบตัดสินใจในการจัดการศึกษา เพื่อสร้างความรู้สึกในความเป็นเจ้าของ และเข้ามีส่วนร่วมในการจัดการศึกษามากขึ้น ซึ่งจะสามารถตอบสนองความต้องการของบุคคลที่เกี่ยวข้องสร้างความเข้มแข็งในการบริหารโรงเรียนอย่างต่อเนื่อง (ปรียาพร วงศ์อนุตรโรจน์, 2553) จากที่กล่าวมาจะเห็นได้ว่าการบริหารแบบมีส่วนร่วมมีความสำคัญในการบริหารองค์กรอย่างยิ่งเนื่องจากผู้บริหารระดับสูงหรือผู้บังคับบัญชาได้เปิดโอกาสให้ผู้ใต้บังคับบัญชาเข้ามามีส่วนร่วมในการบริหาร มีอิสระในการทำงาน ตลอดจนสามารถเสนอความคิดเห็นเพื่อร่วมกันแก้ปัญหา ย่อมเป็นแรงจูงใจให้ผู้ใต้บังคับบัญชาเกิดความรู้สึกผูกพันและร่วมรับผิดชอบในการดำเนินงานขององค์กรส่งผลให้องค์การประสบผลสำเร็จต่อไป

สำหรับประสิทธิผลของสถานศึกษา นับเป็นสิ่งที่มีความสำคัญต่อความคงอยู่และความก้าวหน้าของสถานศึกษา ซึ่งเป็นความสามารถของแต่ละโรงเรียนในการบรรลุในสิ่งที่ได้ตั้งเป้าหมายไว้ โดยมีเกณฑ์การวัดว่าบรรลุประสิทธิผลหรือไม่นั้นขึ้นอยู่กับปัจจัยหลายประการ ตามลักษณะโครงสร้างขององค์กรที่มีลักษณะเกี่ยวพันกันและมีระดับการลดหลั่นกันในระดับต่าง ๆ ทั้งปัจจัยระดับนักเรียน ห้องเรียนและโรงเรียน ตลอดจนต้องคำนึงถึงสภาพแวดล้อมภายนอกเป็นสิ่งที่เข้ามาเกี่ยวข้องภายใต้สภาวการณ์และยังขึ้นอยู่กับช่วงเวลา เพราะองค์กรหนึ่ง ๆ เมื่อเวลาเปลี่ยนไปเกณฑ์ในการวัดประสิทธิผลก็อาจเปลี่ยนไป ปัจจัยทีเข้ามาเกี่ยวข้องก็อาจเปลี่ยนแปลงไป (วิบูลอร นิลพิบูลย์, 2563) สำหรับโรงเรียนสังกัดสำนักงานเขตพื้นที่การศึกษามัธยมศึกษาปทุมธานี นั้นมีปัญหาในด้านประสิทธิผลของโรงเรียนในสังกัดอยู่หลายประการ ดังตารางที่พบว่าคะแนนส่วนใหญ่ยังต่ำ และไม่เป็นไปตามที่คาดหวัง

จากข้อมูลผลการทดสอบทางการศึกษาระดับชาติขั้นพื้นฐาน (0-NET) (สถาบันทดสอบทางการศึกษาแห่งชาติ) ชั้นมัธยมศึกษาปีที่ 3 และชั้นมัธยมศึกษาปีที่ 6 ปีการศึกษา 2562 ของโรงเรียนในสังกัดสำนักงานเขตพื้นที่การศึกษามัธยมศึกษาปทุมธานี ดังนี้ ผลการทดสอบทางการศึกษาระดับชาติขั้นพื้นฐาน (0-NET) ชั้นมัธยมศึกษาปีที่ 3 วิชาคณิตศาสตร์ค่าเฉลี่ยคะแนนโอเน็ตเท่ากับ 31.46 วิชาภาษาไทยค่าเฉลี่ยคะแนนโอเน็ตเท่ากับ 57.04 วิชาวิทยาศาสตร์ค่าเฉลี่ยคะแนนโอเน็ตเท่ากับ 31.66 วิชาภาษาอังกฤษค่าเฉลี่ยคะแนนโอเน็ตเท่ากับ 36.91 มัธยมศึกษาปีที่ 6 วิชาคณิตศาสตร์ค่าเฉลี่ยคะแนนโอเน็ตเท่ากับ 26.48 วิชาภาษาไทยค่าเฉลี่ยคะแนนโอเน็ตเท่ากับ 41.85 วิชาวิทยาศาสตร์ค่าเฉลี่ยคะแนนโอเน็ตเท่ากับ 28.89 วิชาภาษาอังกฤษค่าเฉลี่ยคะแนนโอเน็ตเท่ากับ 29.91 วิชาสังคมศึกษาค่าเฉลี่ยคะแนนโอเน็ตเท่ากับ 35.29) (สถาบันทดสอบทางการศึกษาแห่งชาติ, 2565)

ซึ่งจากปัญหาดังกล่าวนั้น เป็นปัญหาที่ผู้บริหารระดับสูงของเขตพื้นที่รวมทั้งผู้บริหารสถานศึกษาต้องเร่งยกระดับผลสัมฤทธิ์ทางการเรียนของผู้เรียน ด้วยกลวิธีที่หลากหลายของแต่ละโรงเรียนนอกจากนั้นผู้บริหารสถานศึกษายังต้องเตรียมพร้อมเพื่อที่จะรับมือกับสภาพปัญหาทั้งภายในและนอกโรงเรียนตามบริบทและสถานการณ์ที่เกิดขึ้น เช่น ปัญหาของผู้เรียน ปัญหาการจัดการเรียนการสอนของครูและบุคลากร ปัญหาของสภาพชุมชน ผู้ปกครอง ตามการเปลี่ยนแปลงของสภาพเศรษฐกิจที่อาจส่งผลกับสถานะของผู้ปกครองนักเรียน เป็นต้น (วิบูลอร นิลพิบูลย์, 2563) ทุกสภาพปัญหาที่โรงเรียนสังกัดสำนักงานเขตพื้นที่การศึกษามัธยมศึกษาปทุมธานี ยังคงเร่งแก้ไขปรับปรุงอยู่ นับว่าเป็นปัญหาที่ส่งผลกระทบกับประสิทธิผลของโรงเรียนและปัญหาดังกล่าวข้างต้นสะท้อนให้เห็นว่าการบริหารแบบมีส่วนร่วมและประสิทธิผลของโรงเรียนมีความเกี่ยวข้องกัน ซึ่งการบริหารโรงเรียนแบบมีส่วนร่วมก็เป็นรูปแบบการบริหารที่สามารถนำไปสู่ประสิทธิผลที่เป็นที่พอใจของโรงเรียนได้ หากผู้บริหารสถานศึกษาสังกัดสำนักงานเขตพื้นที่การศึกษามัธยมศึกษาปทุมธานี ได้จัดระบบการบริหารที่เน้นการมีส่วนร่วมอย่างเต็มศักยภาพก็จะทำให้ภาพรวมของโรงเรียนอยู่ในเกณฑ์ที่ดีขึ้นตามที่ตั้งเป้าหมายไว้ แต่หากผู้บริหารขาดการบริหารแบบมีส่วนร่วมอย่างจริงจังอาจทำให้การพัฒนางานบางอย่างดำเนินการไม่ต่อเนื่องส่งผลให้ปัญหาไม่ได้รับการแก้ไข ประสิทธิผลของสถานศึกษาก็จะไม่เป็นไปตามที่คาดหวัง ผู้วิจัยจึงสนใจที่จะศึกษาเกี่ยวกับการบริหารแบบมีส่วนร่วมกับประสิทธิผลของโรงเรียน เพื่อให้เกิดองค์ความรู้ เกิดประโยชน์ต่อองค์กร และสามารถนำข้อมูลไปใช้ในการพัฒนาการบริหารสถานศึกษาของสังกัดสำนักงานเขตพื้นที่การศึกษามัธยมศึกษาปทุมธานี

ดังนั้น ผู้วิจัยจึงสนใจที่จะศึกษาความสัมพันธ์ระหว่างการบริหารแบบมีส่วนร่วมกับประสิทธิผลของโรงเรียนสังกัดสำนักงานเขตพื้นที่การศึกษามัธยมศึกษาปทุมธานี เพื่อศึกษาและพัฒนาแนวทางการบริหารแบบมีส่วนร่วมของผู้บริหารสถานศึกษา อันจะสงผลตอการพัฒนาสถานศึกษาและคุณภาพการศึกษาตอไป

**วัตถุประสงค์การวิจัย**

1. เพื่อศึกษาการบริหารแบบมีส่วนร่วมของโรงเรียนสังกัดสำนักงานเขตพื้นที่การศึกษามัธยมศึกษาปทุมธานี

2. เพื่อศึกษาประสิทธิผลของโรงเรียนสังกัดสำนักงานเขตพื้นที่การศึกษามัธยมศึกษาปทุมธานี

3. เพื่อศึกษาความสัมพันธ์ระหว่างการบริหารแบบมีส่วนร่วมกับประสิทธิผลของโรงเรียนสังกัดสำนักงานเขตพื้นที่การศึกษามัธยมศึกษาปทุมธานี

**วิธีดำเนินการวิจัย**

**1. ประชากรและกลุ่มตัวอย่าง**

1.1 ประชากรที่ใช้ในการวิจัยครั้งนี้ ได้แก่ ครูและบุคลากรทางการศึกษา สังกัดสำนักงานเขตพื้นที่การศึกษามัธยมศึกษาปทุมธานี ปีการศึกษา 2566 จำนวน 22 แห่ง มีจำนวนประชากร 2,029 คน (ข้อมูลวันที่ 22 มิถุนายน 2566, แผนปฏิบัติการประจำปีงบประมาณ 2566)

1.2 กลุ่มตัวอย่างที่ใช้ในการวิจัยครั้งนี้ ได้แก่ ครูและบุคลากรทางการศึกษา สังกัดสำนักงานเขตพื้นที่การศึกษามัธยมศึกษา จำนวน 327 คน โดยกำหนดขนาดกลุ่มตัวอย่างจากตารางของ เครจซี่และมอร์แกน (Krejcie & Morgan, 1970) และนำมาสุ่มตัวอย่างแบบแบ่งชั้นภูมิ (Stratified random sampling) ตามสัดส่วนของเครือข่ายการบริหารสถานศึกษาสหวิทยาเขต จากนั้นนำมาทำการสุ่มอย่างง่ายโดยการจับสลาก

**2. เครื่องมือที่ใช้ในการวิจัย**

เครื่องมือที่ใช้ในการเก็บรวมรวมข้อมูลการวิจัยครั้งนี้ เป็นแบบสอบถามเกี่ยวกับระดับการบริหารแบบมีส่วนร่วมของผู้บริหารสถานศึกษา สังกัดสำนักงานเขตพื้นที่การศึกษามัธยมศึกษาปทุมธานี ที่ผู้วิจัยได้สร้างและพัฒนาขึ้นภายใต้กรอบแนวคิดและทฤษฎี และงานวิจัยที่เกี่ยวข้อง โดยโครงสร้างของแบบสอบถามแบ่งออกเป็น 3 ตอน ดังนี้

ตอนที่ 1 แบบสอบถามเกี่ยวกับข้อมูลทั่วไปของผู้ตอบแบบสอบถาม ได้แก่ เพศ อายุ ระดับการศึกษา ประสบการณ์ในการทำงาน เป็นแบบตรวจสอบรายการ (Check List)

ตอนที่ 2 แบบสอบถามเกี่ยวกับระดับการบริหารแบบมีส่วนร่วม ของผู้บริหารสถานศึกษา เป็นแบบมาตราส่วนประมาณค่า (Rating Scale) แบ่งเป็น 5 ระดับ (พิมลพรรณ เพชรสมบัติ, 2561) โดยเกณฑ์การให้คะแนนแต่ละระดับมีความหมาย ดังนี้

ระดับ 5 หมายถึง ผู้บริหารสถานศึกษามีการบริหารแบบมีส่วนร่วม อยู่ในระดับมากที่สุด

ระดับ 4 หมายถึง ผู้บริหารสถานศึกษามีการบริหารแบบมีส่วนร่วม อยู่ในระดับมาก

ระดับ 3 หมายถึง ผู้บริหารสถานศึกษามีการบริหารแบบมีส่วนร่วม อยู่ในระดับปานกลาง

ระดับ 2 หมายถึง ผู้บริหารสถานศึกษามีการบริหารแบบมีส่วนร่วม อยู่ในระดับน้อย

ระดับ 1 หมายถึง ผู้บริหารสถานศึกษามีการบริหารแบบมีส่วนร่วม อยู่ในระดับน้อยที่สุด

ตอนที่ 3 แบบสอบถามเกี่ยวกับระดับประสิทธิผลของสถานศึกษา เป็นแบบมาตราส่วนประมาณค่า (Rating Scale) แบ่งเป็น 5 ระดับ (พิมลพรรณ เพชรสมบัติ ,2561) โดยเกณฑ์การให้คะแนนแต่ละระดับมีความหมาย ดังนี้

ระดับ 5 หมายถึง ประสิทธิผลของสถานศึกษา อยู่ในระดับมากที่สุด

ระดับ 4 หมายถึง ประสิทธิผลของสถานศึกษา อยู่ในระดับมาก

ระดับ 3 หมายถึง ประสิทธิผลของสถานศึกษา อยู่ในระดับปานกลาง

ระดับ 2 หมายถึง ประสิทธิผลของสถานศึกษา อยู่ในระดับน้อย

ระดับ 1 หมายถึง ประสิทธิผลของสถานศึกษา อยู่ในระดับน้อยที่สุด

การสร้างและหาคุณภาพเครื่องมือที่ใช้ในการวิจัย

การวิจัยครั้งนี้ผู้วิจัยได้ดำเนินการสร้างและพัฒนาเครื่องมือที่ใช้ในการวิจัย แบบสอบถาม มีดังนี้

1) ศึกษาค้นคว้าเอกสาร ตำรา แนวคิด ทฤษฎี และงานวิจัยที่เกี่ยวข้องกับการบริหารแบบมีส่วนร่วมและประสิทธิผลของสถานศึกษา โดยรวบรวมข้อมูลมาใช้เป็นกรอบหรือเป็นแนวทางในการสร้างแบบสอบถาม

2) สร้างแบบสอบถามให้ครอบคลุมวัตถุประสงค์ของการวิจัยและตัวแปรทุกตัวตามกรอบแนวคิด และขอบเขตของการวิจัย

3) เสนอแบบสอบถาม ฉบับร่าง ต่ออาจารย์ที่ปรึกษาวิทยานิพนธ์ เพื่อตรวจสอบความถูกต้องและความครอบคลุมด้านเนื้อหาที่ต้องการวัด

4) ปรับปรุงแก้ไขแบบสอบถาม ตามคำแนะนำของอาจารย์ที่ปรึกษาวิทยานิพนธ์แล้ว จึงนำไปให้ผู้เชี่ยวชาญ จำนวน 5 ท่าน ตรวจสอบพิจารณาความเหมาะสมในประเด็นของความเที่ยงตรงเชิงเนื้อหา (content validity) ซึ่งผู้เชี่ยวชาญ จำนวน 5 ท่าน ได้ตรวจสอบคุณภาพในด้านความเที่ยงตรงของเนื้อหาด้วยวิธีการหาค่าดัชนีความสอดคล้องระหว่างข้อคำถามกับวัตถุประสงค์ (index of item objective congruence: IOC) กำหนดเกณฑ์ในการตรวจพิจารณาข้อคำถาม ดังนี้

ให้คะแนน +1 ผู้เชี่ยวชาญแน่ใจคำถามนั้นสอดคล้องกับวัตถุประสงค์

ให้คะแนน 0 ผู้เชี่ยวชาญไม่แน่ใจว่าคำถามนั้นสอดคล้องกับวัตถุประสงค์

ให้คะแนน -1 ผู้เชี่ยวชาญแน่ใจว่าคำถามนั้นไม่สอดคล้องกับวัตถุประสงค์

โดยใช้สูตรค่า IOC ดังนี้

เมื่อ IOC แทน ความสอดคล้องระหว่างวัตถุประสงค์กับแบบทดสอบ

แทน ผลรวมของคะแนนจากผู้เชี่ยวชาญทั้งหมด

n แทน จำนวนผู้เชี่ยวชาญทั้งหมด

เกณฑ์การเลือกข้อคำถาม โดยพิจารณาจากข้อคำถามที่มีค่าดัชนีความสอดคล้องอยู่ระหว่าง 0.8-1

5) ปรับปรุงแก้ไขแบบสอบถามทั้งฉบับเป็นครั้งสุดท้าย ภายใต้คำแนะนำของอาจารย์ที่ปรึกษาวิทยานิพนธ์

6) นำเครื่องมือที่ได้รับการปรับปรุงแก้ไขแล้วไปทดลองใช้ (Try out) กับครูผู้สอนในสถานศึกษาสังกัดสำนักงานเขตพื้นที่การศึกษามัธยมศึกษาปทุมธานี ที่ไม่ใช่กลุ่มตัวอย่าง จำนวน 30 คน เพื่อตรวจสอบความชัดเจนของปัญหา แล้วนำมาหาความเชื่อมั่น (Reliability) ของแบบสอบถามโดยวิธีหาค่าสัมประสิทธิ์แอลฟาของครอนบาค (Cronbach’s Alpha Coefficient) โดยค่าที่ได้คือ 0.99

7) นำแบบสอบถามที่ปรับปรุงแก้ไขเรียบร้อยแล้วมาจัดทำเครื่องมือฉบับสมบูรณ์ แล้วนำไปใช้ในการวิจัย เพื่อเก็บรวบรวมข้อมูลจากกลุ่มตัวอย่างต่อไป

**3. การเก็บรวบรวมข้อมูล**

การเก็บรวบรวมข้อมูลในการวิจัยครั้งนี้ ผู้วิจัยดำเนินการเก็บรวบรวมข้อมูลด้วยตนเองโดยมีขั้นตอนดังนี้

3.1 ติดต่องานบัณฑิตศึกษา คณะครุศาสตร์อุตสาหกรรม มหาวิทยาลัยเทคโนโลยีราชมงคลธัญบุรี ให้จัดทำหนังสือราชการขอความอนุเคราะห์จากผู้บริหารสถานศึกษา ในสังกัดสำนักงานเขตพื้นที่การศึกษามัธยมศึกษาปทุมธานี เพื่อขออนุญาตเก็บรวบรวมข้อมูลในรูปแบบออนไลน์ ได้รับตอบกลับคืนมา จำนวน 327 ฉบับ คิดเป็นร้อยละ 100

3.2 ตรวจสอบความสมบูรณ์ของแบบสอบถาม

3.3 รวบรวมแบบสอบถามทางออนไลน์ที่ได้รับคืนมาจากโรงเรียนในสังกัดสำนักงานเขตพื้นที่การศึกษามัธยมศึกษาปทุมธานี แล้วตรวจแบบสอบถามว่า ผู้ให้ข้อมูลตอบครบทุกข้อหรือไม่

3.4 ผู้วิจัยนำแบบสอบถามที่ได้มาตรวจสอบความถูกต้องและสมบูรณ์ จากนั้นจึงนำแบบสอบถามที่มีความถูกต้องครบถ้วนมาจัดเรียงข้อมูลแยกข้อมูลและนำมาวิเคราะห์ข้อมูลในขั้นตอนต่อไป

**4. การวิเคราะห์ข้อมูล**

4.1 เมื่อผู้วิจัยนำแบบสอบถามที่ได้รับกลับคืนมาตรวจสอบความสมบูรณ์ของแบบสอบถามแล้วทำการวิเคราะห์ข้อมูล คือ ระดับการบริหารแบบมีส่วนร่วมของผู้บริหารสถานศึกษา และประสิทธิผลของโรงเรียน ผู้วิจัยใช้การวิเคราะห์ข้อมูลจาก

(1) แบบสอบถามตอนที่ 1 ซึ่งเกี่ยวกับข้อมูลทั่วไปของผู้ตอบแบบสอบถาม ทำการวิเคราะห์ข้อมูลโดยใช้การแจกแจงหาความถี่ และหาค่าร้อยละจำแนกตามเพศ ระดับการศึกษา และประสบการณ์การทำงาน

(2) แบบสอบถามตอนที่ 2 เกี่ยวกับการบริหารแบบมีส่วนร่วมและประสิทธิผลโรงเรียน สังกัดสำนักงานเขตพื้นที่การศึกษามัธยมศึกษาปทุมธานี แบบสอบถามข้อมูลในส่วนที่เป็นมาตราส่วนประมาณค่า ค่าเฉลี่ย () และส่วนเบี่ยงเบนมาตรฐาน (S.D) โดยนำค่าเฉลี่ยที่ได้ไปเทียบกับเกณฑ์ กำหนดเกณฑ์การแปลความหมายค่าเฉลี่ย ดังนี้ (พิมลพรรณ เพชรสมบัติ, 2561)

ค่าเฉลี่ย 4.50-5.00 หมายถึง การบริหารแบบมีส่วนร่วมของผู้บริหารสถานศึกษา มากที่สุด

ค่าเฉลี่ย 3.50-4.49 หมายถึง การบริหารแบบมีส่วนร่วมของผู้บริหารสถานศึกษา มาก

ค่าเฉลี่ย 2.50-3.49 หมายถึง การบริหารแบบมีส่วนร่วมของผู้บริหารสถานศึกษาปานกลาง

ค่าเฉลี่ย 1.50-2.49 หมายถึง การบริหารแบบมีส่วนร่วมของผู้บริหารสถานศึกษา น้อย

ค่าเฉลี่ย 1.00-1.49 หมายถึง การบริหารแบบมีส่วนร่วมของผู้บริหารสถานศึกษา น้อยที่สุด

(3) แบบสอบถามตอนที่ 3 เกี่ยวกับระดับมาตรฐานปฏิบัติงานของครูในโรงเรียนแบบสอบถามข้อมูลในส่วนที่เป็นมาตราส่วนประมาณค่า ค่าเฉลี่ย () และส่วนเบี่ยงเบนมาตรฐาน (S.D.) โดยนำค่าเฉลี่ยที่ได้ไปเทียบกับเกณฑ์ กำหนดเกณฑ์การแปลความหมายค่าเฉลี่ย ดังนี้ (พิมลพรรณ เพชรสมบัติ, 2561)

ค่าเฉลี่ย 4.50-5.00 หมายถึง ประสิทธิผลของโรงเรียน มากที่สุด

ค่าเฉลี่ย 3.50-4.49 หมายถึง ประสิทธิผลของโรงเรียน มาก

ค่าเฉลี่ย 2.50-3.49 หมายถึง ประสิทธิผลของโรงเรียน ปานกลาง

ค่าเฉลี่ย 1.50-2.49 หมายถึง ประสิทธิผลของโรงเรียน น้อย

ค่าเฉลี่ย 1.00-1.49 หมายถึง ประสิทธิผลของโรงเรียน น้อยที่สุด

4.2 การหาความสัมพันธ์ระหว่างการบริหารแบบมีส่วนร่วมกับประสิทธิผลของสถานศึกษา สังกัดสำนักงานเขตพื้นที่การศึกษามัธยมศึกษาปทุมธานี วิเคราะห์โดยหาค่าสัมประสิทธิ์สหสัมพันธ์แบบเพียร์สัน (Pearson's Product Moment Correlation Coefficient) ซึ่งกำหนดเกณฑ์การแปลความหมาย ดังนี้ (อ้างถึงใน สุภมาส อังศุโชติ และชูชาติ พ่วงสมจิตร์, 2557)

0.70-1.00 หมายถึง มีความสัมพันธ์กันในระดับสูง

0.30-0.69 หมายถึง มีความสัมพันธ์กันในระดับปานกลาง

0.01-0.29 หมายถึง มีความสัมพันธ์กันในระดับต่ำ

หากค่า r เป็นบวก หมายถึง ตัวแปรมีความสัมพันธ์กันทางบวก

หากค่า r เป็นลบ หมายถึง ตัวแปรมีความสัมพันธ์กันทางลบ

**ผลการวิจัย**

ผลการวิจัยเรื่อง ความสัมพันธ์ระหว่างการบริหารแบบมีส่วนร่วมกับประสิทธิผลของสถานศึกษา สังกัดสำนักงานเขตพื้นที่การศึกษามัธยมศึกษาปทุมธานี ผู้วิจัยได้สรุปผลการศึกษาไว้ดังนี้

1. จากการศึกษาการบริหารแบบมีส่วนร่วม สังกัดสำนักงานเขตพื้นที่การศึกษามัธยมศึกษาปทุมธานี ผู้วิจัยวิเคราะห์โดยการหาค่าเฉลี่ย และส่วนเบี่ยงเบนมาตรฐาน (S.D.) โดยนำค่าเฉลี่ยที่ได้ไปเทียบกับเกณฑ์การแปลความหมายค่าเฉลี่ย (พิมลพรรณ เพชรสมบัติ, 2561) ดังตารางที่ 1

ตารางที่ 1 ค่าเฉลี่ย และส่วนเบี่ยงเบนมาตรฐาน การบริหารแบบมีส่วนร่วมของผู้บริหารสถานศึกษา สังกัดสำนักงานเขตพื้นที่การศึกษามัธยมศึกษาปทุมธานี โดยภาพรวมเป็นรายด้าน

|  |  |  |  |  |
| --- | --- | --- | --- | --- |
| **การบริหารแบบมีส่วนร่วมของผู้บริหารสถานศึกษา** |  | **S.D.** | **แปลผล** | **อันดับ** |
| 1. ด้านการมีส่วนร่วมในการตัดสินใจ (P1) | 4.146 | 0.755 | มาก | 5 |
| 2. ด้านการมีส่วนร่วมในการตั้งเป้าหมาย (P2) | 4.291 | 0.718 | มาก | 3 |
| 3. ด้านการมีความไว้วางใจกัน (P3) | 4.364 | 0.710 | มาก | 1 |
| 4. ด้านความเป็นอิสระในการปฏิบัติงาน (P4) | 4.311 | 0.752 | มาก | 2 |
| 5. บรรยากาศองค์กร (P5) | 4.214 | 0.793 | มาก | 4 |
| รวม | 4.265 | 0.746 | มาก |  |

จากตารางที่ 1 พบว่า การบริหารแบบมีส่วนร่วมของผู้บริหารสถานศึกษาสังกัดสำนักงานเขตพื้นที่การศึกษามัธยมศึกษาปทุมธานี โดยภาพรวมอยู่ในระดับมาก *(=*4.*265* ,S.D.=0.746) เมื่อพิจารณาเป็นรายด้านพบว่า ด้านการมีความไว้วางใจกัน มีค่าเฉลี่ยสูงที่สุด *(=*4.*364* ,S.D.=0.710) รองลงมาคือ ด้านความเป็นอิสระในการปฏิบัติงาน *(=*4.*311* ,S.D.=0.752) ส่วนด้านมีค่าเฉลี่ยต่ำที่สุดคือ ด้านความด้านการมีส่วนร่วมในการตัดสินใจ *(=*4.*146* ,S.D.=0.755)

2. จากการศึกษาระดับประสิทธิผลของโรงเรียนสังกัดสำนักงานเขตพื้นที่การศึกษามัธยมศึกษาปทุมธานี ผู้วิจัยวิเคราะห์โดยการหาค่าเฉลี่ย และส่วนเบี่ยงเบนมาตรฐาน (S.D.) โดยนำค่าเฉลี่ยที่ได้ไปเทียบกับเกณฑ์การแปลความหมายค่าเฉลี่ย (พิมลพรรณ เพชรสมบัติ, 2561) ดังตารางที่ 2

ตารางที่ 2 ค่าเฉลี่ย และส่วนเบี่ยงเบนมาตรฐานระดับประสิทธิผลของโรงเรียน สังกัดสำนักงานเขตพื้นที่การศึกษามัธยมศึกษาปทุมธานี โดยภาพรวมเป็นรายด้าน

|  |  |  |  |  |
| --- | --- | --- | --- | --- |
| **ประสิทธิผลของโรงเรียน** |  | **S.D.** | **แปลผล** | **อันดับ** |
| 1. ด้านความพึงพอใจของผู้รับบริการ (E1) | 4.407 | 0.650 | มาก | 1 |
| 2. ด้านความพึงพอใจในการทำงานของครูหรือบุคลากร (E2) | 4.357 | 0.689 | มาก | 2 |
| 3. ด้านความสามารถในการผลิตนักเรียนที่มีผลสัมฤทธิ์ทางการเรียนสูง (E3) | 4.285 | 0.693 | มาก | 3 |
| 4. ด้านความสามารถในการพัฒนาทัศนคติทางบวก (E4) | 4.086 | 0.780 | มาก | 5 |
| 5. ด้านความสามารถในการแก้ปัญหาในสถานศึกษา (E5) | 4.183 | 0.749 | มาก | 4 |
| รวม | 4.264 | 0.712 | มาก |  |

จากตารางที่ 2 พบว่า ระดับประสิทธิผลของโรงเรียนสังกัดสำนักงานเขตพื้นที่การศึกษามัธยมศึกษาปทุมธานี โดยภาพรวมอยู่ในระดับมาก *(=*4.*264* ,S.D.=0.712) เมื่อพิจารณาเป็นรายด้านพบว่า ด้านความพึงพอใจของผู้รับบริการ *(=*4.*407* ,S.D.=0.650) รองลงมาคือ ด้านความพึงพอใจในการทำงานของครูหรือบุคลากร *(=*4.*357* ,S.D.=0.689) ส่วนด้านมีค่าเฉลี่ยต่ำที่สุดคือ ด้านความสามารถในการพัฒนาทัศนคติทางบวก *(=*4.*086* ,S.D.=0.780)

3. จากการศึกษาการวิเคราะห์ความสัมพันธ์ระหว่างการบริหารแบบมีส่วนร่วมกับประสิทธิผลของโรงเรียนสังกัดสำนักงานเขตพื้นที่การศึกษามัธยมศึกษาปทุมธานี ผู้วิจัยใช้การวิเคราะห์ค่าสัมประสิทธิ์สหสัมพันธ์แบบเพียร์สัน (Pearson's Product Moment Correlation Coefficient) ดังตารางที่ 3

ตารางที่ 3 การวิเคราะห์ความสัมพันธ์ระหว่างการบริหารแบบมีส่วนร่วมกับประสิทธิผลของโรงเรียน สังกัดสำนักงานเขตพื้นที่การศึกษามัธยมศึกษาปทุมธานี

|  | P1 | P2 | P3 | P4 | P5 | E1 | E2 | E3 | E4 | E5 | P | E |
| --- | --- | --- | --- | --- | --- | --- | --- | --- | --- | --- | --- | --- |
| P1 | 1 |  |  |  |  |  |  |  |  |  |  |  |
| P2 | 0.834\*\* | 1 |  |  |  |  |  |  |  |  |  |  |
| P3 | 0.769\*\* | 0.803\*\* | 1 |  |  |  |  |  |  |  |  |  |
| P4 | 0.768\*\* | 0.849\*\* | 0.867\*\* | 1 |  |  |  |  |  |  |  |  |
| P5 | 0.789\*\* | 0.790\*\* | 0.854\*\* | 0.859\*\* | 1 |  |  |  |  |  |  |  |
| E1 | 0.612\*\* | 0.693\*\* | 0.782\* | 0.768\*\* | 0.739\*\* | 1 |  |  |  |  |  |  |
| E2 | 0.676\*\* | 0.745\*\* | 0.765\*\* | 0.809\*\* | 0.780\*\* | 0.824\*\* | 1 |  |  |  |  |  |
| E3 | 0.712\*\* | 0.695\*\* | 0.727\*\* | 0.709\*\* | 0.769\*\* | 0.668\*\* | 0.784\*\* | 1 |  |  |  |  |
| E4 | 0.715\*\* | 0.624\*\* | 0.640\*\* | 0.609\*\* | 0.707\*\* | 0.635\*\* | 0.700\*\* | 0.824\*\* | 1 |  |  |  |
| E5 | 0.786\*\* | 0.774\*\* | 0.804\*\* | 0.785\*\* | 0.814\*\* | 0.769\*\* | 0.778\*\* | 0.810\*\* | 0.784\*\* | 1 |  |  |
| P | 0.903\*\* | 0.924\*\* | 0.926\*\* | 0.939\*\* | 0.931\*\* | 0.776\*\* | 0.816\*\* | 0.782\*\* | 0.715\*\* | 0.858\*\* | 1 |  |
| E | 0.784\*\* | 0.785\*\* | 0.825\*\* | 0.815\*\* | 0.848\*\* | 0.859\*\* | 0.902\*\* | 0.911\*\* | 0.888\*\* | 0.927\*\* | 0.878\*\* | 1 |
| \*\*Correlation is significant at the 0.01 level (2-tailed). | | | | | | | | | | | | |

จากตารางที่ 3 พบว่าความสัมพันธ์ระหว่างการบริหารแบบมีส่วนร่วมกับประสิทธิผลของโรงเรียนสังกัดสำนักงานเขตพื้นที่การศึกษามัธยมศึกษาปทุมธานี โดยภาพรวมมีความสัมพันธ์กันในทางบวกในระดับสูง (r=0.878) อย่างมีนัยสำคัญทางสถิติ 0.01 เมื่อพิจารณาเป็นรายด้านพบว่า ด้านบรรยากาศองค์กร (P5) มีความสัมพันธ์กับประสิทธิผลในภาพรวมสูงที่สุด ซึ่งมีความสัมพันธ์เท่ากับ 0.848 เมื่อพิจารณาเป็นรายคู่พบว่า คู่ที่มีความสัมพันธ์กันมากที่สุด ได้แก่ บรรยากาศองค์กร (P5) กับด้านความสามารถในการแก้ปัญหาสถานศึกษา (E5) มีค่าความสัมพันธ์เท่ากับ 0.814 อย่างมีนัยสำคัญทางสถิติที่ระดับ 0.01 รองลงมาคือ ด้านการมีความไว้วางใจกัน (P3) กับด้านความสามารถในการแก้ปัญหาสถานศึกษา (E5) มีค่าความสัมพันธ์เท่ากับ 0.804 อย่างมีนัยสำคัญทางสถิติที่ระดับ 0.01 และมีความสัมพันธ์ต่ำที่สุดคือ ด้านความเป็นอิสระในการปฏิบัติงาน (P4) กับ ด้านความสามารถในการพัฒนาทัศนคติเชิงบวก (E4) มีค่าความสัมพันธ์เท่ากับ 0.609 ซึ่งมีความสัมพันธ์กันในระดับปานกลาง อย่างมีนัยสำคัญทางสถิติที่ระดับ 0.01

**สรุปผลและอภิปรายผล**

**สรุปผล**

ผลการวิเคราะห์ข้อมูลเรื่องความสัมพันธ์ระหว่างการบริหารแบบมีส่วนร่วมกับประสิทธิผลของโรงเรียนสังกัดสำนักงานเขตพื้นที่การศึกษามัธยมศึกษาปทุมธานี สรุปผลการวิจัยได้ดังนี้

1. การบริหารแบบมีส่วนร่วมของผู้บริหารสถานศึกษาสังกัดสำนักงานเขตพื้นที่การศึกษามัธยมศึกษาปทุมธานี โดยภาพรวมอยู่ในระดับมาก เมื่อพิจารณาเป็นรายด้านพบว่า ด้านการมีความไว้วางใจกัน มีค่าเฉลี่ยสูงที่สุด รองลงมาคือ ด้านความเป็นอิสระในการปฏิบัติงาน ส่วนด้านมีค่าเฉลี่ยต่ำที่สุดคือ ด้านความด้านการมีส่วนร่วมในการตัดสินใจ

2. การวิเคราะห์ประสิทธิผลของโรงเรียนสังกัดสำนักงานเขตพื้นที่การศึกษามัธยมศึกษาปทุมธานี พบว่า ระดับประสิทธิผลของโรงเรียนสังกัดสำนักงานเขตพื้นที่การศึกษามัธยมศึกษาปทุมธานี โดยภาพรวมอยู่ในระดับมาก เมื่อพิจารณาเป็นรายด้านพบว่า ด้านความพึงพอใจของผู้รับบริการ รองลงมาคือ ด้านความพึงพอใจในการทำงานของครูหรือบุคลากร ส่วนด้านมีค่าเฉลี่ยต่ำที่สุดคือ ด้านความสามารถในการพัฒนาทัศนคติทางบวก

3. การวิเคราะห์ความสัมพันธ์ระหว่างการบริหารแบบมีส่วนร่วมกับประสิทธิผลของโรงเรียนสังกัดสำนักงานเขตพื้นที่การศึกษามัธยมศึกษาปทุมธานี โดยภาพรวมมีความสัมพันธ์กันในทางบวกในระดับสูง (r=0.878) อย่างมีนัยสำคัญทางสถิติ 0.01 เมื่อพิจารณาเป็นรายคู่พบว่า คู่ที่มีความสัมพันธ์กันมากที่สุด ได้แก่ บรรยากาศองค์กร (P5) กับด้านความสามารถในการแก้ปัญหาสถานศึกษา (E5) มีค่าความสัมพันธ์เท่ากับ 0.814 อย่างมีนัยสำคัญทางสถิติที่ระดับ 0.01 รองลงมาคือ ด้านการมีความไว้วางใจกัน (P3) กับด้านความสามารถในการแก้ปัญหาสถานศึกษา (E5) มีค่าความสัมพันธ์เท่ากับ 0.804 อย่างมีนัยสำคัญทางสถิติที่ระดับ 0.01

**อภิปรายผล**

จากผลการศึกษาความสัมพันธ์ระหว่างการบริหารแบบมีส่วนร่วมกับประสิทธิผลของโรงเรียนสังกัดสำนักงานเขตพื้นที่การศึกษามัธยมศึกษาปทุมธานี มีประเด็นสำคัญที่สมควรอภิปราย ดังนี้

1. การบริหารแบบมีส่วนร่วมของผู้บริหารสถานศึกษาสังกัดสำนักงานเขตพื้นที่การศึกษามัธยมศึกษาปทุมธานี ในภาพรวมอยู่ในระดับมาก ทั้งนี้อาจเป็นเพราะการบริหารแบบมีสวนร่วม ผู้บริหารสร้างความไว้วางใจ ยอมรับในความรู้ความสามารถของครู ให้เกียรติบุคลากรในการทำงาน ก่อให้เกิดความสามัคคีในหมู่คณะ จนงานสำเร็จลุล่วงไปได้ด้วยดี มีอิสระในการปฏิบัติงาน ผู้บริหารเปิดโอกาสให้ครูแสดงความคิดริเริ่มสร้างสรรค์อยู่เสมอ ครูมีอิระในการตัดสินใจในงานที่ได้รับมอบหมาย ครูมีเสรีภาพในการแสดงความคิดเห็น แสดงความสามารถในการทำงานตามที่ได้รับผิดชอบ ครูมีส่วนร่วมในการตั้งเป้าหมายของสถานศึกษา ครูและบุคลากรมีส่วนร่วมในการทำงานและรับผิดชอบร่วมกันและหาแนวทางแก้ไขปัญหาต่าง ๆ ซึ่งเป็นการสรางบรรยากาศ สร้างแรงจูงใจ ให้ผู้มีสวนเกี่ยวของเกิดแรงกระตุนในการดำเนินกิจกรรม เกิดความสามัคคี เขาใจเป้าหมายขององคกร ซึ่งสงผลตอความสำเร็จขององคกร ซึ่งการบริหารแบบมีส่วนร่วม หมายถึง การบริหารที่ผู้บริหารเปิดโอกาสให้ผู้ใต้บังคับบัญชา หรือผู้มีส่วนเกี่ยวข้องเข้ามามีส่วนร่วมในการบริหารจัดการเพื่อให้บรรลุวัตถุประสงค์ โดยการบริหารแบบมีส่วนร่วมเป็นหัวใจสำคัญในการเสริมสร้างพลังการทำงานร่วมกันที่มีประสิทธิภาพในการพัฒนา เพราะทำให้ผู้เกี่ยวข้องหรือผู้มีส่วนร่วมเข้าใจสถานการณ์และอุทิศตนมากยิ่งขึ้น เพื่อการเปลี่ยนแปลงและพัฒนาขององค์กร ซึ่งสอดคล้องกับงานวิจัยของ วิสนีย์ นุราช (2566) ได้ทำการวิจัยเรื่องความสัมพันธ์ระหว่างการบริหารแบบมีส่วนร่วมกับประสิทธิผลของโรงเรียน สังกัดสำนักงานเขตพื้นที่การศึกษาประถมศึกษานครศรีธรรมราช เขต 2 ผลการวิจัยพบว่า การบริหารแบบมีส่วนร่วมของผู้บริหารโรงเรียนอยู่ในระดับดี สอดคล้องกับ ศิวพงษ์ แสงนอก (2566) ได้ทำการวิจัยเรื่อง ความสัมพันธ์ระหว่างการบริหารแบบมีส่วนร่วมของผู้บริหารสถานศึกษากับประสิทธิผลของสถานศึกษา สังกัดสำนักงานเขตพื้นที่การศึกษามัธยมศึกษา กรุงเทพมหานคร เขต 1 พบว่า การบริหารแบบมีส่วนร่วมของผู้บริหารสถานศึกษา สังกัดสำนักงานเขตพื้นที่ การศึกษามัธยมศึกษากรุงเทพมหานคร เขต 1 พบว่า ภาพรวมและรายด้านอยู่ในระดับมาก สอดคล้องกับ จุฑามาศ รัตนทิพย์ (2565) ได้ทำการวิจัยเรื่อง การบริหารแบบมีส่วนร่วมที่ส่งผลต่อประสิทธิผล ของโรงเรียนศึกษาสงเคราะห์ สังกัดสำนักบริหารงานการศึกษาพิเศษ ในเขตภาคตะวันออกเฉียงเหนือ พบว่าการบริหารแบบมีส่วนร่วม ทุกด้านอยู่ในระดับมาก

2. ประสิทธิผลของโรงเรียนสังกัดสำนักงานเขตพื้นที่การศึกษามัธยมศึกษาปทุมธานี ในภาพรวมอยู่ในระดับมาก ได้แก่ ด้านความพึงพอใจของผู้รับบริการ ด้านความพึงพอใจในการทำงานของครูหรือบุคลากร ด้านความสามารถในการผลิตนักเรียนที่มีผลสัมฤทธิ์ทางการเรียนสูง ด้านความสามารถในการแก้ปัญหาในสถานศึกษา และด้านความสามารถในการพัฒนาทัศนคติทางบวก ทั้งนี้อาจเป็นเพราะทั้งผู้บริหารและครูในสำนักงานเขตพื้นที่การศึกษามัธยมศึกษาปทุมธานี มีทักษะในการบริหารงานที่ดีมีกระบวนการในการทำงานอย่างเป็นขั้นตอนเป็นระบบ ผู้บริหารผ่านการอบรมหลักสูตรพัฒนาก่อนแต่งตั้งให้ดำรงตำแหน่งผู้อำนวยการมาอย่างเข้มข้น จึงมีทักษะการบริหารที่มีประสิทธิภาพเกิดประสิทธิผลที่เป็นรูปธรรมชัดเจน สามารถเป็นแบบอย่างที่ดีให้แก่ครู บุคลากร นักเรียนตลอดจนชุมชนพื้นที่โดยรอบโรงเรียน ส่งผลให้ผู้ปกครอง ชุมชนพร้อมที่จะให้ความร่วมมือในการพัฒนานักเรียน ส่งเสริมสนับสนุนการจัดกิจกรรมต่าง ๆ ของโรงเรียน กระตุ้นให้นักเรียนพร้อมที่จะเรียนรู้ตามกระบวนการจัดการเรียนการสอนของโรงเรียนที่มีครูเป็นผู้จัดกิจกรรมที่ตรงตามหลักสูตรโดยใช้เทคโนโลยีในการสอนที่หลากหลาย มีการวัดและประเมินผลที่มีประสิทธิภาพด้วยเครื่องมือการวัดผลที่ตรงตามศักยภาพของนักเรียน ครูสามารถจัดกระบวนการสอนที่ส่งเสริมให้นักเรียนมีทัศนคติที่ดีต่อตนเอง ครอบครัว ชุมชน สังคมและประเทศชาติได้เป็นอย่างดี ทั้งนี้ผู้บริหารเปิดโอกาสให้ผู้ปกครองชุมชน คณะกรรมการสถานศึกษาขั้นพื้นฐานร่วมกำหนดนโยบายและรับทราบข้อมูลต่าง ๆ ของโรงเรียนด้วยการประชาสัมพันธ์ผ่านช่องทางที่หลากหลาย ส่งผลให้โรงเรียนเป็นที่ ชื่นชมของผู้ปกครอง เกิดการแลกเปลี่ยนระหว่างโรงเรียนชุมชนและองค์กรภายนอกเพื่อพัฒนาโรงเรียน ซึ่งสอดคล้องกับ วิสนีย์ นุราช (2566) ได้ทำการวิจัยเรื่องความสัมพันธ์ระหว่างการบริหารแบบมีส่วนร่วมกับประสิทธิผลของโรงเรียน สังกัดสำนักงานเขตพื้นที่การศึกษาประถมศึกษานครศรีธรรมราช เขต 2 พบว่า ประสิทธิผลของโรงเรียนอยู่ในระดับดี สอดคล้องกับ ศิวพงษ์ แสงนอก (2566) ได้ทำการวิจัยเรื่อง ความสัมพันธ์ระหว่างการบริหารแบบมีส่วนร่วมของผู้บริหารสถานศึกษากับประสิทธิผลของสถานศึกษา สังกัดสำนักงานเขตพื้นที่การศึกษา มัธยมศึกษา กรุงเทพมหานคร เขต 1 พบว่า ประสิทธิผลของสถานศึกษา สังกัดสำนักงานเขตพื้นที่การศึกษามัธยมศึกษากรุงเทพมหานคร เขต 1 พบว่า ภาพรวมและรายด้านอยู่ใน ระดับมาก สอดคล้องกับ จุฑามาศ รัตนทิพย์ (2565) ได้ทำการวิจัยเรื่อง การบริหารแบบมีส่วนร่วมที่ส่งผลต่อประสิทธิผล ของโรงเรียนศึกษาสงเคราะห์ สังกัดสำนักบริหารงานการศึกษาพิเศษ ในเขตภาคตะวันออกเฉียงเหนือ พบว่าประสิทธิผลของโรงเรียน ทุกด้านอยู่ในระดับมาก

3. ความสัมพันธ์ระหว่างการบริหารแบบมีส่วนร่วมกับประสิทธิผลของโรงเรียนสังกัดสำนักงานเขตพื้นที่การศึกษามัธยมศึกษาปทุมธานี โดยภาพรวมมีความสัมพันธ์กันในทางบวกในระดับสูง ทั้งนี้ เพราะผู้บริหารโรงเรียนสังกัดสำนักงานเขตพื้นที่การศึกษามัธยมศึกษาปทุมธานี มีการนำแนวคิดของการบริหารแบบมีส่วนร่วมมาใช้ร่วมกับทักษะการบริหารอื่น ๆ ตามบริบทของแต่ละโรงเรียน กล่าวคือ การมีส่วนร่วมในการตัดสินใจ การมีส่วนร่วมในการตั้งเป้าหมาย มีการไว้วางใจกัน ความเป็นอิสระในการปฏิบัติงาน สร้างบรรยากาศองค์กร ดังจะเห็นได้จากผลของการวิจัยที่แสดงให้เห็นว่า เมื่อทุกคนในโรงเรียนมีความรู้สึกถึงความยึดมั่นผูกพันจะมีผลต่อการทำงานที่มีประสิทธิภาพมากขึ้นตามไปด้วย อีกประการหนึ่งคือหากผู้บริหารมีความไว้วางใจและสามารถทำให้ครู บุคลากร รวมถึงผู้ที่เกี่ยวข้องกับโรงเรียนรับรู้ถึงการไว้วางใจที่ผู้บริหารมีต่อผู้ปฏิบัติ ก็จะส่งผลให้การทำงานราบรื่น มีประสิทธิภาพจนประสบความสำเร็จ สอดคล้องกับงานวิจัยของ วิสนีย์ นุราช (2566) ได้ทำการวิจัยเรื่องความสัมพันธ์ระหว่างการบริหารแบบมีส่วนร่วมกับประสิทธิผลของโรงเรียน สังกัดสำนักงานเขตพื้นที่การศึกษาประถมศึกษานครศรีธรรมราช เขต 2 พบว่า ความสัมพันธ์ของการบริหารแบบมีส่วนร่วมกับประสิทธิผลของโรงเรียน มีความสัมพันธ์อยู่ในระดับสูง มีนัยสำคัญทางสถิติที่ระดับ .01 สอดคล้องกับ ศิวพงษ์ แสงนอก (2566) ได้ทำการวิจัยเรื่อง ความสัมพันธ์ระหว่างการบริหารแบบมีส่วนร่วมของผู้บริหารสถานศึกษากับประสิทธิผลของสถานศึกษา สังกัดสำนักงานเขตพื้นที่การศึกษา มัธยมศึกษา กรุงเทพมหานคร เขต 1 พบว่า ความสัมพันธ์ระหว่างการบริหาร แบบมีส่วนร่วมของผู้บริหารสถานศึกษากับประสิทธิผลของสถานศึกษา มีความสัมพันธ์กันอยู่ใน ระดับสูง อย่างมีนัยสำคัญทางสถิติ .01 สอดคล้องกับ จุฑามาศ รัตนทิพย์ (2565) ได้ทำการวิจัยเรื่อง การบริหารแบบมีส่วนร่วมที่ส่งผลต่อประสิทธิผล ของโรงเรียนศึกษาสงเคราะห์ สังกัดสำนักบริหารงานการศึกษาพิเศษ ในเขตภาคตะวันออกเฉียงเหนือ พบว่า ความสัมพันธ์ระหว่างการบริหารแบบมีส่วนร่วมกับประสิทธิผลของโรงเรียนมีความสัมพันธ์ กันทางบวกในระดับมากอย่างมีนัยสำคัญทางสถิติที่ระดับ .01

**ข้อเสนอแนะ**

**ข้อเสนอแนะในการนำผลวิจัยไปใช้หรือข้อเสนอแนะเชิงนโยบาย**

1. จากผลการวิจัยพบว่า การบริหารแบบมีส่วนร่วม ด้านการมีส่วนร่วมในการตัดสินใจ มีค่าเฉลี่ยต่ำที่สุด ดังนั้น ผู้บริหารสถานศึกษาควรเปิดโอกาสให้ผู้ใต้บังคับบัญชาได้มีส่วนร่วมในการตัดสินใจในด้านการกำหนดนโยบาย การวางแผนและการบริหารจัดการ การพัฒนานโยบายการจัดการเรื่องการเรียนรู้ รวมถึงการสร้างวัฒนธรรมองค์กร ผู้บริหารเปิดโอกาสให้ครูร่วมตัดสินใจในการรับผิดชอบที่มีผลกระทบต่อการบริหารจัดการ เปิดโอกาสให้ครูร่วมตัดสินใจและร่วมเสนอแนวทางเพื่อแก้ไขปัญหา เปิดโอกาสให้ครูร่วมตัดสินใจในการวางแผนแก้ไขปัญหา รวมถึงรับฟังความคิดเห็นจากทุกภาคส่วน อันจะส่งผลดีและเกิดประโยชน์ต่อทางราชการในภาพรวมต่อไป

2. จากผลการวิจัยพบว่า ประสิทธิผลของสถานศึกษา ด้านความสามารถในการพัฒนาทัศนคติทางบวก มีค่าเฉลี่ยต่ำที่สุด ดังนั้น ผู้บริหารควรส่งเสริม สนับสนุนให้ทุกภาคส่วนร่วมกันการพัฒนาทัศนคติทางบวกในด้านที่เสริมสร้างความอดกลั้น สร้างความมีเหตุผลยอมรับกฎกติกาของสังคมที่กำหนดขึ้นและปฏิบัติด้วยความจริงใจ และสร้างมีระเบียบวินัยในตนเอง อาทิ โรงเรียนจัดอบรมคุณธรรม จริยธรรม ด้านความอดกลั้น ด้านความมีเหตุผลยอมรับกฎกติกาของสังคมที่กำหนดขึ้นและปฏิบัติด้วยความจริงใจ ด้านความมีระเบียบวินัยให้กับนักเรียน และจัดกิจกรรมเสริมทักษะชีวิต ให้นักเรียนรู้จักการดำเนินชีวิต สามารถใช้ชีวิตประจำวันได้เป็นอย่างดี ครอบครัวสามารถจัดกิจกรรมสร้างความสัมพันธ์ที่ดีในครอบครัว ได้มีกิจกรรมร่วมกันสร้างความรักความอบอุ่นในครอบครัว องค์กรต่าง ๆ จัดอบรมหรือจัดกิจกรรมที่ส่งเสริมด้านคุณธรรมจริยธรรมของบุคลากรภายในองค์กร สร้างขวัญและกำลังใจให้กับบุคลากรภายในองค์กร เพื่อให้นักเรียนมีเจตคติที่ดีต่อการศึกษาเล่าเรียน โดยการกำหนดเป้าหมายที่ชัดเจนและเป็นไปได้ทั้งในระยะยาวและระยะยาว ค้นพบสิ่งที่ท้าทายในการเรียนเพื่อให้การเรียนมีความสนุกและเป็นที่น่าสนใจมากขึ้น รับผิดชอบต่อการเรียนโดยตัดสินใจที่จะลงมือทำงานอย่างหนักและรักษาความมุ่งมั่น มีความเชื่อมั่นในตัวเองและมองเห็นความสำเร็จในตัวเองเป็นพื้นฐานที่สำคัญของการเรียนรู้ รู้จักพัฒนาตัวเอง มีจิตใจเป็นประชาธิปไตย และยอมรับเคารพความคิดเห็นของส่วนรวม มีความมั่นคงทางจิตใจ มีความอดกลั้น มีเหตุผลยอมรับกฎกติกาของสังคมที่กำหนดขึ้นและปฏิบัติด้วยความจริงใจและมีระเบียบวินัยในตนเอง

3. จากการวิจัยพบว่าความสัมพันธ์ระหว่างการบริหารแบบมีส่วนร่วมกับประสิทธิผลของโรงเรียน สังกัดสำนักงานเขตพื้นที่การศึกษามัธยมศึกษาปทุมธานี โดยภาพรวมมีความสัมพันธ์กันในทางบวกในระดับสูง เมื่อพิจารณาเป็นรายคู่พบว่า คู่ที่มีความสัมพันธ์กันมากที่สุด ได้แก่ บรรยากาศองค์กร กับด้านความสามารถในการแก้ปัญหาสถานศึกษา อย่างมีนัยสำคัญทางสถิติที่ระดับ 0.01 ดังนั้นผู้บริหารควรส่งเสริมการบริหารแบบมีส่วนร่วมในการสร้างบรรยากาศองค์กร รับฟังความคิดเห็นจากทุกภาคส่วนในการในการแก้ปัญหาสถานศึกษา และกำหนดทิศทางของนโยบายต่าง ๆ อันจะส่งผลถึงประสิทธิผลที่ดีของโรงเรียนในภาพรวมต่อไป

**ข้อเสนอแนะในการวิจัยครั้งต่อไป**

1. ควรศึกษาปัจจัยที่ส่งผลต่อการบริหารแบบมีส่วนร่วมของโรงเรียนสังกัดสำนักงานเขตพื้นที่การศึกษามัธยมศึกษาปทุมธานี

2. ควรศึกษาการบริหารแบบมีส่วนร่วมของผู้บริหารสถานศึกษาสังกัดสำนักงานเขตพื้นที่การศึกษามัธยมศึกษาปทุมธานี โดยเก็บข้อมูลเชิงคุณภาพเพื่อให้ได้มาซึ่งข้อมูลที่ลุ่มลึกมากยิ่งขึ้น

**เอกสารอ้างอิง**

จุฑามาศ รัตนทิพย์. (2565). การบริหารแบบมีส่วนร่วมที่ส่งผลต่อประสิทธิผลของโรงเรียนศึกษาสงเคราะห์ สังกัดสำนักบริหารงานการศึกษาพิเศษ ในเขตภาคตะวันออกเฉียงเหนือ. *วารสารวิชาการธรรมทรรศ์*, 22(3), 349-363.

ปรียาพร วงศ์อนุตรโรจน์. (2553). *การบริหารงานวิชาการ.* ศูนย์สื่อเสริมกรุงเทพ.

พิมลพรรณ เพชรสมบัติ. (2561). *การวิจัยทางการบริหารศึกษา.* ทริปเพิ้ล เอ็ดดูเคชั่น.

วิบูลอร นิลพิบูลย์. (2563). *การบริหารแบบมีส่วนร่วมกับประสิทธิผลของโรงเรียนสังกัดสำนักงานเขตพื้นที่การศึกษาประถมศึกษานนทบุรี.* (วิทยานิพนธ์ปริญญามหาบัณฑิต). มหาวิทยาลัยศิลปากร. <http://ithesis-ir.su.ac.th/>

dspace/bitstream/123456789/3244/1/59252204.pdf

วิสนีย์ นุราช. (2566). ความสัมพันธ์ระหว่างการบริหารแบบมีส่วนร่วมกับประสิทธิผลของโรงเรียน สังกัดสำนักงานเขตพื้นที่การศึกษาประถมศึกษานครศรีธรรมราช เขต 2.*วารสารมหาจุฬานาครทรรศน์.*10(7), 276-285.

ศิวพงษ์ แสงนอก. (2566). *ความสัมพันธ์*ระหว่างการบริหารแบบมีส่วนร่วมของผู้บริหารสถานศึกษากับประสิทธิผลของสถานศึกษา สังกัดสำนักงานเขตพื้นที่การศึกษามัธยมศึกษา กรุงเทพมหานคร เขต 1. *วารสารมนุษยศาสตร์และสังคมศาสตร์ มหาวิทยาลัยราชพฤกษ์.* 9(1), 119-134.

สถาบันทดสอบทางการศึกษาแห่งชาติ. (10 ธันวาคม 2566). *ผลการทดสอบทางการศึกษาระดับชาติขั้นพื้นฐาน (0-NET).* <https://www.niets.or.th/th/catalog/view/>3121

สำนักงานเขตพื้นที่การศึกษามัธยมศึกษาปทุมธานี. (10 ธันวาคม 2566). *แผนปฏิบัติการประจำปีงบประมาณ 2566*. https://spmpt.go.th/

สํานักงานเลขาธิการสภาการศึกษา. (2560). *แผนการศึกษาแห่งชาติ พ.ศ.2560 - 2579.* พริกหวานกราฟฟิค.

สำนักงานศึกษาธิการจังหวัดปทุมธานี. (2565). *แผนพัฒนาการศึกษา (พ.ศ.2566-2568) จังหวัดปทุมธานี.* ม.ป.ท.

สุภมาส อังศุโชติ และคณะ. (2557). *สถิติวิเคราะห์สำหรับการวิจัยทางสังคมศาสตร์และ พฤติกรรมศาสตร์: เทคนิคการใช้โปรแกรม LISREL*. (พิมพ์ครั้งที่ 4). เจริญดีมั่นคง การพิมพ์.

Glass, G. V., & Hopkins, K. D. (1984). *Statistical Methods in Education and Psychology*. (2nd ed.). Prentice-Hall.

Krejcie, R.V., & D.W. Morgan. (1970). *Determining Sample Size for Research Activities*. Educational and Psychological Measurement.